text: [{"text_idx": "#000001", "text": "Marhay na sa mayo alagad disganado an sektor nin transporte sa Camarines Sur sa rollback sa presyo nin petrolyo kan Martes, Marso 22 dai pa ngani nacincuenta por ciento sa pinatong na semanal na presyo puon kan Enero, Febrero asin Marso 15."}, {"text_idx": "#000002", "text": "Matamlay pa an pagkayod aroaldaw mientras na an ibang pampasajerong jeepney asin tricycle iginilid na ngona an pag-viaje ginagamit nalang sa mga pan-personal asin may minsan igwang nag-aarkila, dai pa nalulugi."}, {"text_idx": "#000003", "text": "Ini an mga pahayag ni Joel Pillogo, lider kan Condor-Piston sa Camarines Sur mantang nasa alert level 1 na an Ciudad nin Naga asin alert level 2 sa CamSur dakul na an nagruruluwas na pasajeros alagad apektado an saindang hanap buhay sa pagkayod igwa naman inaatubang na pandemya sa pagparalangkaw kan presyo."}, {"text_idx": "#000004", "text": "Hagad ninda sa administrasyon ni Presidente Duterte na an puedeng solusyon suspendiron ngona an excise tax asin tunawon an oil deregulation law."}, {"text_idx": "#000005", "text": "Sinabi pa kan Condor-Piston an problema nagpapatubod an mga higanteng compania nin lana na an causa kan nangyaring semanal na paglangkaw kan produkto nin petrolyo huli kan nangyayaring giyera sa Ukraine asin Russia."}, {"text_idx": "#000006", "text": "Pa\u2019no mangyari na an pig-aangkat ta sa European countries arena bakong petrolyo, pigluluko sana an gobierno asin Filipino, sabi pa."}, {"text_idx": "#000009", "text": "Nagtutubod an sektor nin transporte na si ginibo nindang nationwide protest rally kan Marso 15 laban sa pagparalangkaw kan presyo sa petrolyo natanyog an mga higanteng companiya nin lana nganing mag-roll back sa presyo sa tahaw kan reclamo na kan namamanuan Filipino sa paglumpat kan sinambit na produkto asin apektado na an mga prime commodities."}, {"text_idx": "#000011", "text": "An resulta an makakagian sa mga motorista asin sektor nin transporte asin namamanuan Filipino, segun pa sa Condor-Piston."}, {"text_idx": "#000013", "text": "Marhay ngani igwang mga pasajeros na kun P9.00 an flete an on peso uli sa diez pesos dai na ninda kinukua sa tsuper, nakaka-intiendi kan samuyang kamugtakan sa nalulugi maghapon na kayod. (dpa)"}]